ΑΠΟΦΑΣΗ ΤΗΣ ΕΠΙΤΡΟΠΗΣ της 11ης Μαρτίου 1991 που τροποποιεί την απόφαση 90/525/ΕΟΚ με την οποία παρέχεται η άδεια στα κράτη μέλη να επιτρέπουν προσωρινά την εμπορία δασικού πολλαπλασιαστικού υλικού το οποίο δεν ανταποκρίνεται στις απαιτήσεις της οδηγίας 66/404/ΕΟΚ του Συμβουλίου ( 91/172/ΕΟΚ ) Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη : τη συνθήκη για την ίδρυση της Ευρωπαϊκής Οικονομικής Κοινότητας, την οδηγία 66/404 /ΕΟΚ του Συμβουλίου της 14ης Ιουνίου 1966 περί εμπορίας του δασικού πολλαπλασιαστικού υλικού ( 1 ), όπως τροποποιήθηκε τελευταία από την οδηγία 90/654/ΕΟΚ ( 2 ), και ιδίως το άρθρο 15, Εκτιμώντας : ότι, με την απόφαση 90/525/ΕΟΚ της Επιτροπής ( 3 ), όπως τροποποιήθηκε τελευταία από την απόφαση 91/44/ΕΟΚ ( 4 ), παρέχεται η άδεια στα κράτη μέλη να επιτρέπουν την εμπορία ορισμένου δασικού πολλαπλασιαστικού υλικού, το οποίο δεν ανταποκρίνεται στις απαιτήσεις της οδηγίας 66/404/ΕΟΚ, στο έδαφός τους για περίοδο που λήγει στις 30 Νοεμβρίου 1991 όσον αφορά την πρώτη διάθεση στο εμπόριο και στις 31 Δεκεμβρίου 1993 στις λοιπές περιπτώσεις - ότι το Ηνωμένο Βασίλειο έχει ζητήσει να του δοθεί η άδεια να επιτρέψει, κατά τη διάρκεια των ιδίων περιόδων, την εμπορία στο έδαφός του νεαρών φυτών Larix decidua Mill ., που παράγονται στο έδαφος της Πολωνίας από σπόρους που ανταποκρίνονται σε λιγότερο αυστηρές απαιτήσεις όσον αφορά την προέλευση - ότι, για γενετικούς λόγους, το πολλαπλασιαστικό υλικό θα πρέπει να συλλέγεται στον τόπο προέλευσης, στο φυσικό περιβάλλον των ειδών αυτών, και ότι θα πρέπει να παρέχεται κάθε δυνατή εγγύηση για να εξασφαλιστεί η ταυτότητα του υλικού - ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Επιτροπής Σπόρων προς Σπορά και Πολλαπλασιαστικού Υλικού για τη Γεωργία, τη Φυτοκομία και τη Δασοκομία, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ : Άρθρο 1 Το ακόλουθο άρθρο παρεμβάλλεται μετά το άρθρο 1α της απόφασης 90/525/ΕΟΚ : "Άρθρο 1β Παρέχεται η άδεια στο Ηνωμένο Βασίλειο, υπό τον όρο ότι θα παρασχεθεί η απόδειξη που αναφέρεται στο άρθρο 2 σχετικά με τον τόπο προέλευσης των σπόρων, να επιτρέψει την εμπορία στο έδαφός του νεαρών φυτών Larix decidua Mill ., που παράγονται από σπόρους που ανταποκρίνονται σε λιγότερο αυστηρές απαιτήσεις σχετικά με την προέλευση, υπό τις ακόλουθες προϋποθέσεις : i ) τα νεαρά φυτά θα πρέπει να προέρχονται από φυτώρια της Πολωνίας, ii ) ο αριθμός των νεαρών φυτών δεν θα πρέπει να υπερβαίνει το 1 000 000, iii ) η άδεια λήγει, εφόσον αφορά την πρώτη διάθεση στο εμπόριο, στις 30 Ιουνίου 1991 και, εφόσον δεν αφορά την πρώτη διάθεση στο εμπόριο, στις 31 Δεκεμβρίου 1993 ." Άρθρο 2 Η παρούσα απόφαση απευθύνεται στα κράτη μέλη . Βρυξέλλες, 11 Μαρτίου 1991 .

[Source: multi_eurlex | Tokens: 2369]